Zaštićena u svijetu ljepote

Šuštavo šušti lišće

šapćući nečujno šumno,

 u zagrljaju šume zelene

 leluja svjetlost,

 koja doploviti želi

 na bijelom jedru od oblaka.

Voda u vodopadu, prozirna, bistra,

 kamenje kupa,

dira i mazi.

 Čije će srce dirnuti

nježno,

nečujna slavujeva pjesma?

Sa stabla voće viri

zlaćanim zanosom kruške zriju,

pogledom blagim

na zalasku dana

boju sunca pamte

i šarenilo boja

nestalih u oku.

Toplinom me svojom obasjava sunce,

sa stabla orkestar zaspale tišine,

miluje nježno pobjeglu suzu.

Iz daljine planina dozvati me želi,

da u raj svoj primi svu bol i tugu.

Zelena mi trava postelju satka,

ni kiša mi nauditi neće,

ko rukama me granom skrilo drveće.

Kao svoju sestru miluju me ruže i poljsko cvijeće

smiješi se nježno ptica u letu,

kao da mi pogledom poručiti želi

da maštom svojom i ja

poletjeti mogu,

u daljine dosad neviđene.

Koracima teškim

iznad zemlje lebdim

nestajem ko magla,

kao dim se dižem,

daleko od boli

današnjega svijeta

u svijet ljepote stižem.

Ime i prezime autora: Gabriela Vicić

 Osnovna škola u Đulovcu (PŠ Bastaji)

 Ime i prezime voditelja: Anđelina Papac